**Un război al nebuniei**

*Mihail Janto*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Printre gândurile-ți sumbre, o lume nouă să cioplești,

te-or îmbrățișa doar umbre, ca sufletul să-l învelești.

Fără soră, fără frate, amorțite trotuare,

mângâieri ce-s sechestrate, le numești evoluare.

În privirea ta străină, ca-n văpăi se ard speranțe,

globu-ntreg parcă se-nclină, putrezind prin noi substanțe.

Dus de talpa disperării, să dezgropi azi zidul morții,

Rând, la ușile intrării, ca să dai cu zarul sorții.

Flămânzită de destine, coasa rece se-nfierbântă,

gândurile-i clandestine, rând pe rând lume descântă.

Streangul deznădejdii-atârnă, clipele îți par decenii,

dansul sorții pe o bârnă, înspăimântă chiar și genii.

Te-ai născut în altă lume, cu-o iluzie cerească,

astăzi vor să te zugrume, poate timpul să-l oprească.

Un război al nebuniei, duce bezna pân`la stele,

cu pedeapsa-ereziei, să ne pierdem toți prin ele.

Îți lipsesc un pumn de zile, să privești prin vechi cortine,

răsfoind a vieții file, timpul să-l întorci în tine.

Domnului să-i ceri iertare… ai distrus o lume plină,

sau mai bine îndurare, ca să vezi mâine lumină.